## Naputak o provođenju odredbi Ugovora o statusu snaga (SOFA) kojim se uređuje carinski postupak s robom koja se uvozi, izvozi ili provozi za potrebe SFOR-a

### NN 42/1999 (3.5.1999.), Naputak o provođenju odredbi Ugovora o statusu snaga (SOFA) kojim se uređuje carinski postupak s robom koja se uvozi, izvozi ili provozi za potrebe SFOR-a

# MINISTARSTVO FINANCIJA

Na temelju članka 18. stavka 3. Zakona o sustavu državne uprave (»Narodne
novine« br. 75/93), a radi provođenja Ugovora o statusu snaga (SOFA), potpisanog
u zračnoj bazi Wright Patterson, Dayton, Ohio, Sjedinjene Američke Države,
21. studenoga 1995. godine između Organizacije Sjeveroatlantskog saveza
(NATO) i Vlade Republike Hrvatske donosi

## NAPUTAK

### O PROVOĐENJU ODREDBI UGOVORA O STATUSU SNAGA (SOFA) KOJIM SE UREĐUJE CARINSKI POSTUPAK SA ROBOM KOJA SE UVOZI, IZVOZI ILI PROVOZI ZA POTREBE SFOR-A

UVODNE ODREDBE

I.

SFOR-u je odobreno, po navedenom Ugovoru, da bez carine, poreza i drugih
davanja uvozi, izvozi i provozi robu za prodaju preko intendanata ili kantina
za opskrbu osoblja, uz uvjet da tako kupljenu robu koristi isključivo osoblje
SFOR-a, te se ista ne može prenositi na druge.

SLOBODA KRETANJA PREKO GRANIČNIH PRIJELAZA

II.

a) Pri dolasku pripadnika SFOR-a na granični prijelaz, bez obzira na
način prijevoza, nad osobljem i pripadajućom vojnom opremom i prtljagom
neće se provoditi mjere carinskog nadzora, niti bilo kakav vid carinskog
postupka.

b) Status pripadnika SFOR-a dokazuje se osobnom iskaznicom žute boje
(SFOR ID CARD Y - Prilog I) koju pripadnici SFOR-a uvijek nose uza se.
Pod pripadnicima SFOR-a podrazumijeva se samo civilno i vojno osoblje SFOR-a
a ne i uposleno mjesno osoblje.

c) Prijevozna sredstva SFOR-a (zrakoplovi, plovila i cestovna vozila)
kao i teret koji ona prevoze ne podliježu carinskom nadzoru.

d) Prijevoznim sredstvma SFOR-a smatraju se vojna vozila sa vojnim registarskim
oznakama (zelena vozila), te civilna vozila (bijela vozila) koja nose SFOR-ove
registarske oznake. Bijela SFOR-ova vozila imaju SFOR-ovu knjižicu vozila
(VECHICLE REGISTRATION LOG - Prilog II) te nose jasno vidljivu oznaku SFOR.

e) SFOR-ova prijevozna sredstva imaju punu slobodu kretanja tj. niti
vozila niti ono što prevoze ne podliježu carinskom nadzoru, što nije slučaj
sa prijevoznim sredstvima komercijalnih prijevoznika koji prevoze robu
za potrebe SFOR-a. Komercijalna se vozila smiju pregledati ali se ne smije
otvarati niti pregledati propisno zapečaćeni prostor sa robom koja se prevozi
za potrebe SFOR-a. Postupak pregleda je hitan.

POSTUPAK SA OBRASCEM »C«

III.

a) U Prilogu III. Naputka nalazi se obrazac isprave koja se prema Tehničkom
sporazumu Ugovora o statusu snaga u Hrvatskoj (SOFA) ima koristiti za robu
koja se za potrebe SFOR-a prevozi komercijalnim (civilnim) prijevozom.

b) Ulaznoj carinarnici podnosi se originalni dokument »Obrazac C«, označen
peteroznamenkastim serijskim brojem i valjanim potpisom i žigom plave boje.
Obrazac je tiskan u 5 samokopirajućih primjeraka od kojih svaki ima predviđenu
namjenu i to:

1. primjerak zadržava otpremna jedinica SFOR-a (crni tisak)

2. primjerak zadržava carinska služba Republike Hrvatske na ulasku pošiljke
u zemlju (smeđi tisak)

3. primjerak je namijenjen za carinsku službu Republike Bosne i Hercegovine
na ulasku (zeleni tisak)

4. primjerak vozači ubacuju u posebne metalne sandučiće koji su postavljeni
na graničnim prijelazima na ulasku u Republiku Bosnu i Hercegovinu (ljubičasti
tisak)

5. primjerak potpisuje prijemna jedinica SFOR-a i faxom obavještava
Stožer za podršku SFOR-a u Zagrebu (plavi tisak)

c) Prvi primjerak obrasca (crni tisak) zadržava otpremna jedinica SFOR-a.
Ukoliko je pošiljka namijenjena provozu kroz Republiku Hrvatsku, ulaznoj
carinskoj ispostavi podnose se primjerci 2, 3, 4 i 5. Za pošiljke koje
se uvoze u Hrvatsku za potrebe Stožera za podršku SFOR-a ili njegovih pridruženih
jedinica u Hrvatskoj, podnose se primjerci 2 i 5.

IV.

a) Carinski postupak na ulazu u Republiku Hrvatsku provodi se na uobičajen
način s time da će ulazna carinska ispostava registrirati ulaz u kontrolnik
uvoznih i provoznih carinskih prijava i zadržati drugi primjerak Obrasca
C (otisnut u smeđoj boji) a na izvorniku i ostalim primjercima će, u gornjem
desnom uglu, upisati broj ulaznog kontrolnika i datum, te ovjeriti carinskim
žigom.

b) Izlazna carinska ispostava će registrirati izlaz robe iz RH kako
je to inače propisano. Za svaku pošiljku koju prati Obrazac C izlazna carinska
ispostava će sastaviti potvrdu o istupu robe, na propisanom obrascu, u
dva primjerka, kod kojih će prvi poslati ulaznoj carinskoj ispostavi pozivom
na broj ulaznog kontrolnika, i uz navođenje rednog broja kontrolnika izvozne
i provozne robe i serijskog broja Obrasca. Izlazna carinska ispostava ne
zadržava Obrazac C, već u svoj kontrolnik upisuje njegov serijski broj.

c) Kada Stožer za podršku SFOR-a iz Zagreba, ili njegove pridružene
jedinice u Hrvatskoj, komercijalnim prijevozom otpremaju robu iz svojih
skladišta na teritoriju RH za potrebe snaga u BiH, takve pošiljke će također
pratiti Obrazac C. U ovom slučaju će izlazna carinarnica registrirati izlaz
i zadržati smeđu primjerak obrasca.

d) Kada se pošiljka djelomično istovaruje u Hrvatskoj, za nastavak putovanja
je potreban novi Obrazac »C«.

V.

Komercijalni prijevoznici koji prevoze robu za potrebe SFOR-a koristit
će sljedeće granične prijelaze:

n cestovni granični prijelazi

- prema Sloveniji:

Plovanija, Kaštel, Pasjak, Rupe, Jurovski Brod, Bregana, Macelj, Dubrava
Križovljanska, Trnovec i Mursko Središće.

- prema Mađarskoj:

Goričan, Terezino Polje, Donji Miholjac, Kneževo.

- prema BiH:

Metković, Mali Prolog, Kamensko, Ličko Petrovo Selo, Maljevac, Stara
Gradiška, Slavonski Brod, Županja, Gunja.

n zračne luke

Dubrovnik, Krk, Split, Zadar, Zagreb.

n pomorske luke

Dubrovnik, Ploče, Šibenik, Split, Rijeka, Zadar.

VI.

a) Središnji ured Carinske uprave unaprijed će obavijestiti svaki granični
prijelaz ulaska i izlaska o dolasku pošiljke na granični prijelaz putem
faxa najkasnije do 20,00 sati svakog radnog dana, navodeći sljedeće podatke:

1) Serijski broj Obrasca C

2) Registarske oznake kamiona

3) Predviđeni datum ulaska i izlaska

4) Granični prijelaz ulaska u RH

5) Granični prijelaz izlaska iz RH (ako je roba u provozu ili se izvozi)

b) U tu svrhu u Središnjem uredu Carinske uprave organizirano je svakodnevno
24-satno operativno dežurstvo putem kojega će se slati najave i rješavati
mogući carinski problemi vezani uz SFOR.

VII.

a) Svaki kamion koji nije unaprijed najavljen ili nema ispravnu dokumentaciju,
mora biti zadržan pod carinskim nadzorom dok se o tome ne obavijesti operativno
dežurstvo i od istog ne dobije potvrda o ispravnosti priloženog Obrasca
C.

b) Carinske ispostave će svakoga dana u vremenu između 22,00 i 24,00
sata slati izvješća operativnom dežurstvu Carinske uprave. Izvješća se
trebaju dostavljati na istom obrascu na kojem su ispostave dobile najave
iz operativnog dežurstva. Na obrascu je potrebno pored svake najavljene
pošiljke upisati datum i vrijeme dolaska kamiona, te eventualne primjedbe.

c) Obrasci »C« će imati u zaglavlju upisan granični prijelaz ulaska
u Republiku Hrvatsku i granični prijelaz izlaska iz Republike Hrvatske.
Ukoliko ovi podaci nedostaju, upisat će ih carinski djelatnik u skladu
sa odredištem pošiljke, a pri čemu se mogu koristiti samo gore navedeni
prijelazi.

d) Na obrascu »C« mora biti upisan broj plombe kojom je kamion zapečaćen.

e) Obrasci »C« bit će ovjereni žigom koji ima četveroznamenkasti serijski
broj i crne je boje, otisak kojeg se nalazi u Prilogu IV.

VIII.

Postupak propisan za Obrazac »C« primjenjuje se i u izravnom provozu
robe preko carinskog područja RH, kada domaća tvrtka robu kupljenu u inozemstvu
neposredno prodaje SFOR-u u BiH (poslovi posredovanja).

IX.

Vozila koja prevoze za potrebe SFOR-a nisu dužna posjedovati dopusnice
za prijevoz tereta te će se propustiti bez plaćanja cestarina i naknada
za korištenje terminala na graničnim prijelazima. Dopusnica i naplata cestarine
i naknade za korištenje terminala nije potrebna za ulazak praznog vozila,
kad je taj ulazak u svezi s prijevozom za potrebe SFOR-a.

X.

SFOR-ov teret koji se isporučuje kao dio komercijalnog teretnog vlaka
pratit će Obrazac »B« (FORM B - Prilog V), a bit će označen na vanjskoj
strani vagona natpisom »SFOR«. Ukoliko se SFOR-ov teret pretovaruje na
kamione komercijalnih prijevoznika, za daljnji prijevoz je potreban Obrazac
»C«.

CARINJENJE ROBE ZA POTREBE SFOR-a

XI.

a) U slučajevima kada tvrtke iz Republike Hrvatske opskrbljuju postrojbe
SFOR-a u Hrvatskoj na način da u inozemstvu kupuju robu i uvoze istu u
svoje ime, a za potrebe SFOR-a, podnosi se uvozna carinska deklaracija
(VS 100) na domaćeg uvoznika, a za korisnika SFOR.

b) Roba se oslobađa od plaćanja carine pozivom na primjenu međunarodnog
ugovora po članku 59. Carinskog zakona, skraćeno zabilješkom na deklaraciji,
uz podnošenje Obrasca »C«. U zabilješki treba navesti: UVOZ U SKLADU SA
SPORAZUMOM O STATUSU SNAGA (SOFA) POTPISANIM 21. 11. 1995.

SLOBODNE ZONE

XII.

a) Kada SFOR kupuje robu u veleprodajnim skladištima u slobodnim zonama,
te istu otprema prijevoznim sredstvima SFOR-a, na temelju uredno podnijetog
ugovora o prijenosu vlasništva na SFOR i narudžbe (BULK SUPPLY ORDER -
Prilog VI) kao sastavnog dijela tog ugovora između jedinica SFOR-a stacioniranih
u Republici Hrvatskoj i korisnika Slobodne zone, roba se oslobađa pozivom
na primjenu međunarodnog ugovora (SOFA).

b) Za robu koja je namijenjena jedinicama SFOR-a u BiH vršit će se razduženje
količina sa prijave na temelju predmetnog ugovora.

c)  Ugovor o prijenosu vlasništva i narudžba mora biti ovjeren od jedinice
SFOR-a koja kupuje robu.

d) Na prethodno opisani način robu mogu preuzimati jedino osobe koje
SFOR za to ovlasti i koje imaju autorizaciju sa deponiranim potpisima (BULK
SUPPLY AUTHORIZATION SHEET - Prilog VII).

POSTUPAK SA GORIVOM

XIII.

a) Gorivo se pri uvozu u RH smješta u skladište pod carinskim nadzorom.
Potrebno je voditi poseban kontrolnik u kojemu se prati izdavanje robe
iz skladišta. Carinski djelatnik utvrđuje količinu izdanog goriva te u
kontrolniku u rubrici »napomena« ovjerava upisane podatke svojim potpisom
i faksimilom.

b) SFOR će svaku pojedinu pošiljku cariniti posebno prilikom dostave
goriva za jedinice SFOR-a u Hrvatskoj ili Bosni i Hercegovini.

c) Gorivo SFOR preuzima civilnim ili vojnim kamionima - cisternama.
Svaku civilnu cisternu prati obrazac »C«, a vojne cisterne prati pismo
autorizacije kojom SFOR potvrđuje da će SFOR-ova cisterna preuzeti gorivo
(LETTER OF AUTHORIZATION - Prilog VIII).

d) Nadležna carinarnica donosi rješenje o tjednom carinjenju te se gorivo
carini tjedno.

e) Ukoliko pri uvozu goriva u Hrvatsku račun glasi na SFOR, roba se
oslobađa po skraćenom postupku zabilješkom na prijavi, a ukoliko račun
glasi na domaćeg uvoznika podnosi se uvozna carinska deklaracija (VS 100).

IZVOZ ZA POTREBE SFOR-a

XIV.

a) Ukoliko domaća tvrtka izvozi robu za potrebe SFOR-a, te se roba komercijalnim
prijevozom otprema postrojbama SFOR-a izvan RH, potrebno je izvršiti izvozno
carinjenje. SFOR će za predmetnu pošiljku izdati Obrazac »C«, ali koji
služi za potrebe uvoza robe u BiH. Izlazna carinska ispostava kojoj se
roba upućuje po izvoznoj carinskoj deklaraciji treba biti određena u skladu
sa podatkom iz Obrasca »C« o odredištu pošiljke i graničnom prijelazu na
ulasku u BiH.

b) Ukoliko SFOR izravno kupuje robu od domaće tvrtke, te istu izvozi
iz RH prijevoznim sredstvima SFOR-a, ta roba ne podliježe carinskom nadzoru.
Isporuka robe SFOR-u se vrši temeljem narudžbenica propisanih Naputkom
o provođenju odredbi Ugovora o statusu snaga (SOFA) kojim se uređuje plaćanje
poreza (»Narodne novine«, br. 43 od 16. veljače 1996.).

UVOZ ZA PRIPADNIKE SFOR-a

XV.

a) Osobna prtljaga i predmeti koji su potrebni pripadnicima SFOR-a za
vrijeme boravka u RH usmeno se prijavljuju.

b) Veliki potrošački predmeti (npr. televizori, hladnjaci, namještaj)
koje osobno uvozi neki pripadnik SFOR-a za vlastitu uporabu, pismeno se
prijavljuju na mjestu ulaska u Hrvatsku. Carinjenje tih predmeta će se
obaviti u carinarnici prema mjestu stanovanja pripadnika SFOR-a u Hrvatskoj
u skladu s odredbama Uredbe o privremenom izvozu i uvozu robe.

XVI.

Stupanjem na snagu ovog Naputka, prestaju važiti do sada izdani naputci
Središnjeg ureda Carinske uprave u svezi s carinskim postupkom sa robom
koja se uvozi, izvozi ili provozi za potrebe SFOR-a.

XVII.

Ovaj Naputak primjenjuje se danom objave u »Narodnim novinama«.

Klasa: 413-01/99-01/187
Urbroj: 513-02-1510/1-99-1
Zagreb, 19. travnja 1999.

Ministar financija
**mr. Borislav Škegro,** v. r.

![](dodatni/372138.gif)

![](dodatni/372139.gif)

![](dodatni/372140.gif)

![](dodatni/372141.gif)

![](dodatni/372142.gif)

![](dodatni/372143.gif)

Naputak, NN 42/1999-841